
Groparul (Minimalist Thana, #50)

-Bună seara, Don Lope, reacționă groparul aplecându-se cu respect. Bună seara, señora. Îmi prezint scuze. Dar numai dumneavoastră...

    Părinților mei, Sultana și Neculai Biru, îmi este atât de dor de ei.

      

    


Groparul

Respirația proaspătă a oceanului ridică porii fierbinți de pe pielea de azur a nopții deschizându-i ca pe niște nuferi. Parfumul lor trecea printre ramurile castanilor aliniați de-a lungul străzii principale cum trec degetele amantului prin părul femeii iubite, lăsând în urmă iluzia unui acord de chitară. Dinspre plajă se apropia o umbră spre vila somputoasă. Vântul flutura coamele de aur ale torțelor de pe alee. La primul post una din santinele tocmai înghițea o bucată de carne sfârâind, abia luată de pe grătar... tușind încercă să-și controleze respirația privind la arătarea care se ivise deodată după o coloană de piatră. Un tip înalt, deșirat cu pletele țâșnind din țeastă o dată cu nebunia lui își lăsă lopata lângă coloană înaintând îndrăzneț spre santinele. 

-Bună seara, nu vă supărați, nu vreau să vă deranjez, trebuie să vorbesc cu jefe​[1]. Uluită santinela se întoarse cu greu fiind burdușită de armament spre Rodrigo care era ceva mai vechi în breaslă. Acesta surprins își verifică arma de lângă stâlp scurt, din coada ochiului și se gîndi o clipă c-ar fi trebuit s-o țină mai aproape, dar, pentru că nu vru să lase să se vadă surpriza de pe fața lui care-i înghețase sângele, zâmbi preventiv. Îl cercetă pe gropar cu atenție aruncându-i o privire grea de întrebări care ar fi vrut să spună: „-Știi cât e ceasul? Îți dai seama ce vrei? Știi unde te afli?” Privindu-i pletele pline de praf care străluceau în lumina lunii ca argintul zâmbi întorcându-se după Emanuel care ar fi trebuit să vină deja de la bucătărie. Dar Emanuel era chiar acolo în picioare mâncând dintr-un os gras plin de carne, abia desprins din întunericul aleei, auzise totul, privise deja scena și înțelesese perfect ce se întâmplă, ștergându-și cu degetele gura plină de unsoare. Din instinct își aranjă pistolul mitralieră prins în curea la spate. Începu deodată să picure și aleea pietruită a parcului se umplu de zgomote de pași ca și cum ar fi coborât niște trupe dintr-un camion. Prima santinelă își apucă mai ferm Kalașnikovul dar Emanuel înaintă așezându-se în direcția armei ca și cum i-ar fi arătat să se liniștească și să aștepte. Santinela ascultă reacția șefului care știa ce știa. Totul la Hacienda nu era întâmplător, fiecare amănunt avea semnificația lui de cod. Chiar și stăpânul în loc să coboare pe scara principală de marmură, se strecura prin ieșirea îngustă a slugilor și ieșea în curte după ce hrănea cu mâna lui caprele, fiind îmbrăcat într-o salopetă de zilier, în timp ce gărzile lui de corp erau îmbrăcate în costume de stofe scumpe ca niște diplomați. Emanuel zâmbi înțelegător. Groparul ăsta nu era un gropar obișnuit, săptămâna trecută îl auzise pe jefe numindu-l „dom’ profesor” și chiar pe stăpân îl auzise salutându-l la fel într-o dimineață. Faptul că stăpânul saluta un astfel de cocalar adus dintr-o boxă de gunoier din capitală însemna ceva. Spre stupefacția santinelelor care se priviră iute din coada ochiului, Emanuel zise cu respect: - Sigur, veniți cum mine, dom’ profesor. 

În dormitorul cu ferestre largi lăsate deschise pe timpul nopții, femeia tânără atinse spatele bărbatului întins pe patul regal, adus chiar lângă fereastră, ușor cu o unghie ca și cum l-ar fi delectat cu ultima plăcere - cireașa de pe tort a voluptății. Se apropie ușor de urechea lui și jefe se ridică agil din cearceaful umed, ca o panteră sărind din culcuș. Ieși repede pe terasă urmat de tânăra lui soție care-și puse un halat urmându-și curioasă soțul, pentru că nu m-ai fusese deranjată niciodată din pat și dacă se întâmpla asta înseamnă că se petrecea ceva extrem de important. Jefe își aprinse o țigară făcând semn santinelelor cu mitralierele pregătite, cu încărcătoarele pline de muniție aranjate cu grijă în buzunarele vestelor antiglonț - că totul e-n regulă.

-Bună seara, dom’ profesor, zise neașteptat de binedispus jefe în timp ce santinelele care se îndepărtară băgară capul între umeri ca și cum ar fi primit o lovitură în cap. 

